
בנושא: הצלת החינוך המוסיקלי והקונסרבטוריונים בישראל
של חברי הכנסת: יעקב פרי, סתיו שפיר
יו"ר הכנסת וסגניו החליטו בישיבתם מיום ד' באדר ב' התשע"ו (14/3/2016), להעביר ל"דיון מהיר" בוועדת החינוך, התרבות והספורט את ההצעות הנ"ל.

ביום י"ג באדר ב' התשע"ו (23/3/2016), קיימה הוועדה דיון בראשות ח"כ יעקב מרגי, יו"ר הוועדה.
הוועדה שמעה שבמשך השנים החינוך המוסיקלי, הלך והתמעט. התקצוב ושעות הלימודים למוסיקה, הלכו וקטנו. בשנות ה- 70 כשתקציב משרד החינוך עמד על 26 מיליארד ₪, למוסיקה ניתנו 10 מיליון ₪. היום, על אף שתקציב המשרד הוכפל, התקציב למוסיקה, נשאר כשהיה. בשנות ה-70, לימודי המוסיקה מומנו, באופן שווה, ע"י 3 גורמים: משרד החינוך, הרשות המקומית והורי התלמיד. הורים שלא יכלו לשלם, יכלו לקבל מלגות עבור חלקם. בשנת 1995, צורת התקצוב השתנתה והתקצוב ללימודי מוסיקה הועבר לתקציב תמיכות של משרד החינוך. בצורה זו, הנטל הכספי על ההורים גדל מאוד. החינוך מוסיקלי הוא חינוך יקר והורים רבים אינם יכולים לממן אותם. כך, התמעטו מאוד התלמידים. אין צורך להכביר במילים על חשיבות המוסיקה הן בערך המוסיקלי והן בתרומה שנותן החינוך המוסיקלי לעיצוב האישיות ולהקניית ערכים, כמו: שת"פ, איפוק, אחריות, התמדה וכו'. נמצא, שלימוד מוסיקה מעלה ציונים ומגביר מעורבות אישית וחברתית.
בתום הישיבה הגיעה הוועדה למסקנות הבאות:

1. הוועדה מודה לח"כים המציעים על העלאת נושא חשוב זה.
2. הוועדה רושמת לפניה את הודעת משרד החינוך שבשבוע הבא, צמרת המשרד, כולל המנכ"לית, יתכנסו לדיון עומק בנושא. הוועדה מבקשת מהמשרד להעביר לה את סיכום הדיון.
3. הוועדה קוראת למשרד החינוך להגדיל, בצורה משמעותית, את התקציב ללימודי מוסיקה.
4. הוועדה קוראת למשרד החינוך להחזיר את התקנה התקציבית המתקצבת את הקונסרבטוריונים, כבעבר. הוועדה מבקשת מהמשרד כי גובה התקצוב יהיה, כבעבר, תוך עדכון ריאלי, כדי לחזור למצב התקצוב שהיה בשנות ה- 70.
5. הוועדה קוראת למשרד החינוך להכיר בביה"ס למוסיקה כבי"ס מוכרים. כך, יוכלו לקבל מהמשרד תקציבים, באופן שוטף, ולא להסתמך על תקציב תמיכות בלבד.
6. הוועדה קוראת לשת"פ בנושא החינוך המוסיקלי בין משרד החינוך ובין משרד התרבות והספורט - משרד החינוך יממן את לימודי המוסיקה ומשרד התרבות והספורט, יממן מלגות.
7. במידת הצורך, הוועדה תוביל הגשת "חוק הקונסרבטוריונים למוסיקה" שיחזיר את האחריות הממלכתית לנושא לשר החינוך.
8. הוועדה תקיים דיון מעקב.
הוועדה מבקשת מהמשרדים הנוגעים בדבר לדווח לה על ביצוע המסקנות תוך שלושה חודשים.

המסקנות הונחו על שולחן הכנסת ביום: 
‏י"ט באדר ב', התשע"ו
29 במרץ 2016

